SA’ner in Londen vir dapperheid vereerBrandon Visser tydens die geleentheid. (Foto: Verskaf) ŉ Suid-Afrikaner is onlangs vir sy dapperheid vereer nadat hy ŉ jaar gelede ŉ vrou uit die Teemsrivier in Londen gered het terwyl omstanders bekommerd toegekyk het. Met ŉ gebreekte voet en die wete dat maande se herstel op hom wag, het Brandon Visser nietemin volhou en die verwarde vrou van ŉ waarskynlike waterdood gered. Vir hierdie onbaatsugtige daad het die Royal Humane Society, ŉ Britse liefdadigheidsorganisasie wat erkenning gee vir dade van dapperheid, onlangs ŉ bronsmedalje aan Visser toegeken. Die koningin se niggie, prinses Alexandra, het hierdie toekenning aan hom oorhandig. “Dit was voorwaar ŉ eer om daar te wees en hierdie toekenning te ontvang,” sê hy. “Daar was ŉ paar ongelooflike verhale van mense wat onbaatsugtig opgetree het en hul lewens op die spel geplaas het om ander te red. Dit was fantasties om deel van so iets te wees.” Visser, wat sedert 2019 in Londen woon, was op 19 Junie 2021 besig om vir ŉ marathon voor te berei toe hy ŉ groep mense op die Londen-brug aangetref het wat na ŉ vrou in die water staar. Hy het op daardie stadium reeds 16 km van sy beplande 30 km-oefensessie gehardloop toe hy besluit het om die toneel te nader. “Ek het nog nooit vantevore daardie roete gedraf nie en dit het dus gevoel asof ek dalk bedoel was om daar te wees,” sê Visser. ŉ Man het hom genader om te vra of hy kan help en hy moes vinnig ŉ beslissende besluit neem – gaan hy probeer om die vrou se lewe te red, of gaan hy staan en kyk hoe sy verdrink? Visser het op skool vir Paul Roos Gimnasium in Stellenbosch, asook gedurende sy universiteitsloopbaan by die Universiteit Stellenbosch kompeterende waterpolo gespeel en is ŉ ervare swemmer met kennis van waterredding. “Ek het in daardie oomblik besef ek is waarskynlik haar beste kans.” Die medalje wat aan Visser toegeken is. (Foto: Facebook) Hoewel Visser vasberade was om die vrou te red, sê hy dit het ook by hom opgekom dat die Teems se water baie gevaarlik is. Boonop het ŉ man ŉ paar weke vantevore in ŉ soortgelyke reddingspoging op dieselfde plek verdrink. Desnieteenstaande het Visser besluit om minstens ŉ poging aan te wend. Toe Visser in die rivier spring, het sy voet egter ŉ rots getref wat nie eers twee meter onder die wateroppervlak was nie. Sy voet is op verskeie plekke gebreek, die kraakbeen sowel as ligament in sy knie is geskeur en hy het erge kneusplekke en snye aan sy voete opgedoen. Ten spyte van die pyn het Visser besluit om te swem na waar die vrou laaste gesien is. “Mense het vir my uitgewys waar sy onder die water verdwyn het en ek kon haar vind en optrek. Ek was net so verlig dat sy nog leef,” sê hy. “Sy het onmiddellik begin spartel en hoewel ek dit verwag het, was dit baie moeilik.” Hy het dit reggekry om saam met die spartelende vrou wal toe te swem en hulle albei is na ŉ hospitaal toe geneem. Volgens Visser weet hy dat die vrou die beproewing oorleef het, maar hy het sedertdien nog niks weer van haar gehoor nie. “Ek hoop net dit gaan goed met haar,” het hy bygevoeg. Ná die angswekkende reddingspoging moes Visser sowat vyf maande op krukke deurbring, maar het hom sedertdien op herstel en rehabilitasie toegespits. Hy hoop om op die herdenking van die redding ŉ halfmarathon te voltooi. Volgens Visser vra mense hom dikwels of hy weer dieselfde sou doen. “My antwoord is altyd ja. Jy kan nie ŉ prys op iemand se lewe plaas nie.”